Oprah Winfrey flutti tilfinningaþrungna ræðu á Golden Globe verðlaunahátíðinni . Oprah Winfrey hélt tilfinningaþrungna ræðu á Golden Globe verðlaunahátíðinni . Mynd / www.commons.wikimedia.org Kona stundarinnar er án efa Oprah Winfrey . Mögnuð og innblásin ræða hennar á Golden Globe verðlaunahátíðinni hefur orðið ótal konum um allan heim hvatning til að láta #metoo - byltinguna verða upphaf að breyttum tímum á vinnumarkaði . „ Það veit ég fyrir víst að segja þinn sannleika er sterkasta vopn okkar allra . Og ég er sérstaklega hreykin af og innblásin af öllum þeim konum sem hafa fundið sig nægilega sterkar og valdefldar til að hefja upp raust sína og deila sínum persónulegu sögum . “ Hún sagði svo : „ Í kvöld vil ég láta í ljós þakklæti mitt til allra kvenna er þolað hafa áralanga misnotkun og árásir , vegna þess að þær , eins og móðir mín , áttu börn sem þurfti að fæða , reikninga sem biðu borgunar og drauma að fylgja eftir . “ Oprah sagði í ræðu sinni sögu Recy Taylor sem var nauðgað af sex hvítum mönnum á leið heim úr messu . Þetta var á tímum aðskilnaðar og rasísma í Bandaríkjunum og lítið hægt að gera . „ Mennirnir sem reyndu að brjóta hana niður voru aldrei sóttir til saka . Recy Taylor lést fyrir tíu dögum , rétt fyrir 98 ára afmæli sitt . Hún lifði eins og við höfum öll lifað í menningu brotinni af valdamiklum hrottum . Of lengi hefur hvorki verið hlustað á konur né þeim trúað hafi þær dirfst að segja sannleikann í andlit valds þessara manna . En þeirra tími er liðinn . Þeirra tími er liðinn . ׅ “ Líklega geta allar konur alls staðar tekið undir og vonað að þessi spá Opruh verði að áhrínsorðum . Oprah sjálf á að baki sára lífsreynslu og hefur kynnst kynbundnu ofbeldi af eigin raun . Frændi hennar misnotaði hana níu ára gamla og eftir að hún varð fullorðin var hún í ofbeldissambandi um nokkurra árabil . Sá maður gerði lítið úr henni og beitti hana andlegu ofbeldi . Hún sendi heitar bænir til himnaföðurins og bað þess að ástandið batnaði og það rynni upp fyrir ástmanninum að hún væri einhvers virði . En svo uppgötvaði hún sannleikann . „ Ég vissi að sannleikurinn var sá að meðan ég beið hjálpar guðs beið guð eftir að ég tæki ákvörðun . Hann beið þess að ég ákveddi að lifa því lífi sem mér stóð til boða eða kafna í þeim aðstæðum sem ég var föst í . Ég skildi að sannleikurinn var sá að ég er fín eins og ég er og að ég get verið sjálfri mér næg . “ Á þessu augnabliki skildi hún að ástin á ekki að vera sár , hún á að vera góð . Í framhaldi af þessari hugljómun hélt Oprah til Chicago og hóf að stjórna eigin spjallþætti en fram að því hafði hún unnið hjá lítilli stöð í Baltimore . Síðar fann hún svo þann kærleika sem hún þráði í Stedman Graham en þau hafa búið saman frá árinu 1986 . Smátt og smátt varð Oprah að stórveldi í bandarísku sjónvarpi . Hún er ein auðugasta kona heims og rekur í dag eigið framleiðslufyrirtæki OWN . Hún framleiðir kvikmyndir , gefur út tímarit , heldur úti vefsíðu og netsjónvarpi auk ótal góðgerðaverkefni sem hún stendur fyrir víða um heim . Oprah trúir að ef menn horfist í augu við sannleikann og lifi lífinu með heiðarleika og einlægni að leiðarljósi öðlist þeir allt sem þeir vilji .